樂府古題序 捉捕歌
作者：元稹
朝代：唐

paragraphs: 捉捕復捉捕，莫捉狐與兔。
狐兔藏窟穴，豺狼妨道路。
道路非不妨，最憂螻蟻聚。
豺狼不陷穽，螻蟻潛幽蠹。
切切主人窗，主人輕細故。
延緣蝕𣡵櫨，漸入棟梁柱。
梁棟盡空虛，攻穿痕不露。
主人坦然意，晝夜安寢寤。
網羅布參差，鷹犬走回互。
盡力窮窟穴，無心自還顧。
客來歌捉捕，歌竟淚如雨。
豈是惜狐兔，畏君先後誤。
願君埽梁棟，莫遣螻蟻附。
次及清道塗，盡滅豺狼步。
主人堂上坐，行客門前度。
然後巡野田，徧張畋獵具。
外無梟獍援，內有熊羆驅。
狡兔掘荒榛，妖狐熏古墓。
用力不足多，得禽自無數。
畏君聽未詳，聽客有明喻。
蟣蝨誰不輕，鯨鯢誰不惡。
在海尚幽遐，在懷交穢汚。
歌此勸主人，主人那不悟。
不悟還更歌，誰能恐違忤。